- Jeg er dybt taknemmelig for, at den danske stat passer på mig. Men samtidig oplever jeg det også som dybt problematisk, når jeg skal hente mine børnebørn, at jeg skal hente dem bag mure og maskinpistoler.

- Hver gang jeg møder en betjent, siger jeg til ham, at det her har jeg overhovedet ikke lyst til at vænne mig til eller til at finde mig i. Det er urimeligt.

Sådan fortæller den 65-årige Linda Herzberg om sit liv som jøde i Danmark.

Hun er en af de danske jøder, der har deltaget i en ny, stor EU-undersøgelse om jøders oplevelser med antisemitisme.

Svar fra 16.000 jøder indgår i undersøgelsen, og ni ud af ti af dem oplyser, at de oplever fjendtlige anti-jødiske holdninger som et tiltagende problem.

- Meget mere råt

Linda Herzberg deler den oplevelse. Blandt andet peger hun på internettet som et sted, hvor hun ser antisemitisme og racisme folde sig ud i fuldt flor.

- Der sker en forråelse ikke kun mod jøder, men også mod muslimer og generelt mod minoriteter. Jeg ser læserbreve med ord, man ikke ville have brugt for ti år siden, og når jeg følger tråde på Facebook, ser jeg folk blive udråbt som jødeelskere, hvis de taler mod nazisme. Det er som om, noget er blevet ophævet, så vi kan sige flere ting, siger hun.

Om undersøgelsen • 16.395 jøder fra 12 EU-lande har deltaget i undersøgelsen.

• De betragter sig selv som jøder på baggrund af deres tro, kultur, opvækst, etnicitet, herkomst eller andet.

• Ni ud af ti af dem oplever antisemitisme som et problem, der er i stigning.

• Undersøgelsen er det mest omfattende forsøg på at indsamle jøders oplevelser med antisemitisme, men den er ikke repræsentativ.

• Undersøgelsen kan læses her.

• Kilde: Den Europæiske Unions Agentur for Grundlæggende Rettigheder

Linda Herzbergs far flygtede fra Tyskland under Anden Verdenskrig, og hun har boet i Danmark, siden hun var lille.

Som voksen har hun arbejdet som lærer på blandt andet en ungdomsskole med udsatte etniske unge i København.